游真陽石室
作者：祖無擇
朝代：宋

paragraphs: 昔讀到難篇，乃聞真陽室。
亦嘗惟斯人，稱道或浮實。
邈在數千里，莫覿烟霞質。
青山有獨往，吾志久已必。
如何驂俗駕，尚此紆朝紱。
謬分南顧憂，惟刑在欽卹。
孤宦雖云遠，勝踐其敢失。
行行訪雲巖，草樹披蒙密。
呀然一穴開，勢欲吞朝日。
嵐光屏障展，乳溜龍蛇屈。
溪流自清泚，松韻何蕭瑟。
酌酒飲游客，謂言此可述。
周生誠不誣，所紀窮纖悉。
惜哉非吾土，無由寄蓬蓽。
平生丘壑心，與道共湮鬰。
難進而易退，終當守儒術。